બાપુજીની ચા છૂટી નહીં. એમણે ઠંડી તો ઠંડી ચા પી લીધી ને વ્યવહારિક સ્વરે કહ્યું : ‘જો શૈલેષ, અમેય સમજીએ છીએ કે આજકાલ કંઈ જબરજસ્તીથી લગ્ન થતાં નથી. આપણી રીતુ કંઈ વધારાની નથી, તોયે છોકરો સારો છે… ઘર સારું છે… જો થઈ જાય. જા જરા પૂછ તો ભાઈ…’ પગથી ઠેસ મારી શૈલેષભાઈ નિરાંતે ‘આસામનો સળગતો પ્રશ્ન’ એ લેખનો ઊંડાણથી અભ્યાસ કરવા લાગ્યા. બા કંઈ બોલવા જતાં હતાં, પણ ભાભીએ બધું થઈ રહેશે એવી જાતની નિશાની કરી એટલે બા ત્યાંથી ઊઠી ગયાં.